b'\n_START_ARTICLE_\nTuomo Turunen\n_START_SECTION_\nUra\n_START_PARAGRAPH_\nTurunen syntyi Kuopiossa, mutta sai jalkapallo-oppinsa Haminassa ja Kotkassa. H\xc3\xa4n edusti juniorina Kotkan Nappuloita, Haminan Pallo-Kissoja, Kotkan J\xc3\xa4ntev\xc3\xa4\xc3\xa4 ja Kotkan Ty\xc3\xb6v\xc3\xa4en Palloilijoita. Ensiesiintymisens\xc3\xa4 Suomen korkeimmalla sarjatasolla Veikkausliigassa h\xc3\xa4n teki KooTeePeess\xc3\xa4 kaudella 2003. KooTeePeest\xc3\xa4 h\xc3\xa4n siirtyi Honkaan, jonka kanssa h\xc3\xa4n saavutti SM-hopeaa kaudella 2008. Hein\xc3\xa4kuussa 2009 Turunen siirtyi ruotsalaisseura IFK G\xc3\xb6teborgiin. Ruotsissa h\xc3\xa4n pelasi my\xc3\xb6s Trelleborgin joukkueessa, kunnes palasi kaudeksi 2013 Suomeen FC Interin joukkueeseen. Kaudeksi 2014 Turunen siirtyi pelaamaan Ykk\xc3\xb6st\xc3\xa4 KTP:ss\xc3\xa4._NEWLINE_Turunen on pelannut useita otteluita Suomen poikien ja nuorten maajoukkueissa. H\xc3\xa4n kuului alle 17-vuotiaiden joukkueeseen vuoden 2003 MM-kilpailuissa ja alle 21-vuotiaiden joukkueeseen vuoden 2009 EM-kilpailuissa. H\xc3\xa4net valittiin j\xc3\xa4lkimm\xc3\xa4isen ik\xc3\xa4luokan parhaaksi pelaajaksi Suomessa vuonna 2008. Ensiesiintymisens\xc3\xa4 Suomen A-maajoukkueessa Turunen teki 4. helmikuuta 2009 yst\xc3\xa4vyysottelussa Japania vastaan.'